CELEX: 32022D0714
Language: lt
Date: 2022-05-05 00:00:00
Title: Komisijos įgyvendinimo sprendimas (ES) 2022/714 2022 m. gegužės 5 d. kuriuo Belgijai, Bulgarijai, Kiprui, Lietuvai, Nyderlandams ir Suomijai leidžiama taikyti nukrypti leidžiančią nuostatą, pagal kurią „Importo kontrolės sistemai 2“ skirtos informacijos apie pašto siuntomis atsiunčiamas prekes mainams vykdyti ir tai informacijai saugoti leidžiama naudoti neelektronines duomenų apdorojimo priemones (pranešta dokumentu Nr. C(2022) 2760) (Tekstas autentiškas tik bulgarų, graikų, lietuvių, nyderlandų, prancūzų, suomių ir švedų kalbomis) (Tekstas svarbus EEE)

2022 5 10   
               
               
                  LT
               
               
                  Europos Sąjungos oficialusis leidinys
               
               
                  L 133/28
               
            
         KOMISIJOS ĮGYVENDINIMO SPRENDIMAS (ES) 2022/714
         2022 m. gegužės 5 d.
         kuriuo Belgijai, Bulgarijai, Kiprui, Lietuvai, Nyderlandams ir Suomijai leidžiama taikyti nukrypti leidžiančią nuostatą, pagal kurią „Importo kontrolės sistemai 2“ skirtos informacijos apie pašto siuntomis atsiunčiamas prekes mainams vykdyti ir tai informacijai saugoti leidžiama naudoti neelektronines duomenų apdorojimo priemones
         
            
               (pranešta dokumentu Nr. C(2022) 2760)
            
         
         (Tekstas autentiškas tik bulgarų, graikų, lietuvių, nyderlandų, prancūzų, suomių ir švedų kalbomis)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 6 straipsnio 4 dalį kartu su 8 straipsnio 2 dalimi,
         pasikonsultavusi su Muitinės kodekso komitetu,
         kadangi:
         
                     (1)
                  
                  
                     Reglamento (ES) Nr. 952/2013 6 straipsnio 1 dalyje reikalaujama, kad visi informacijos mainai tarp muitinių tarpusavyje ir tarp ekonominės veiklos vykdytojų ir muitinių, taip pat tokios informacijos saugojimas, kaip reikalaujama pagal muitų teisės aktus, būtų vykdomi naudojantis elektroninėmis duomenų apdorojimo priemonėmis;
                  
               
                     (2)
                  
                  
                     Reglamento (ES) Nr. 952/2013 6 straipsnio 4 dalyje nustatyta, kad išimtiniais atvejais galima priimti sprendimus leisti vienai ar kelioms valstybėms narėms nukrypti nuo reikalavimo informacijos mainams vykdyti ir tai informacijai saugoti naudoti elektronines duomenų apdorojimo priemones, jei tokia nukrypti leidžianti nuostata pagrindžiama jos prašančios valstybės narės ypatinga padėtimi ir tą nuostatą leidžiama taikyti konkrečiu laikotarpiu;
                  
               
                     (3)
                  
                  
                     Komisijos įgyvendinimo sprendimu (ES) 2019/2151 (2) nustatyta darbo programa (toliau – darbo programa), susijusi su Sąjungos muitinės kodekse numatytų elektroninių sistemų kūrimu ir diegimu. Šioje darbo programoje išvardytos elektroninės sistemos, kurios turi būti sukurtos, ir nustatytos numatomos tų sistemų veikimo pradžios datos. Joje nurodytas „Importo kontrolės sistemos 2“ (toliau – ICS2) įgyvendinimas remiantis Reglamento (ES) Nr. 952/2013 6 straipsnio 1 dalimi, 16, 46, 47 ir 127–132 straipsniais ir jos įdiegimo datos;
                  
               
                     (4)
                  
                  
                     remiantis darbo programa, valstybės narės nuo 2021 m. kovo 15 d. turėjo būti pasirengusios įdiegti ICS2 įvežimo bendrųjų deklaracijų duomenims apie prekes, kurias pašto paslaugų teikėjai ir skubių siuntų vežėjai veža oro transportu, rinkti, taip pat iki 2021 m. spalio 1 d. sudaryti galimybę ekonominės veiklos vykdytojams prisijungti prie sistemos ir teikti įvežimo bendrąsias deklaracijas naudojantis šia sistema;
                  
               
                     (5)
                  
                  
                     pagal Reglamento (ES) Nr. 952/2013 127 straipsnį ir Komisijos įgyvendinimo reglamento (ES) 2015/2447 (3) 183 straipsnio 1 dalies c punktą Sąjungoje įsisteigę pašto paslaugų teikėjai nuo 2021 m. spalio 1 d. įvežimo bendrąsias deklaracijas turi teikti naudodamiesi ICS2;
                  
               
                     (6)
                  
                  
                     Sąjungos pašto paslaugų teikėjų, kurie gauna paštą iš ne Sąjungos pašto paslaugų teikėjų, galimybės laiku gauti elektroninius išankstinius duomenis ir šiais duomenimis keistis, kad galėtų vykdyti pareigas pagal Įgyvendinimo reglamentą (ES) 2015/2447, priklauso nuo tų ne Sąjungos pašto paslaugų teikėjų. Tačiau tam tikrų trečiųjų šalių pašto paslaugų teikėjai dar nėra techniškai pasirengę laikytis elektroninių išankstinių duomenų rinkimo ir tarptautinių jų mainų reikalavimų, kurie jiems taikomi pagal Pasaulinės pašto sąjungos konvenciją. Tad jie vis dar nepajėgia rinkti visų ar dalies elektroninių duomenų ir todėl neperduoda tų duomenų Sąjungoje įsisteigusiems pašto paslaugų teikėjams. Vietoj šių duomenų Sąjungos pašto paslaugų teikėjai galėtų pakartotinai naudoti muitinės deklaracijų teikimo reikmėms surinktus duomenis ir tuos duomenis automatizuotai perduoti ICS2. Tačiau ne visi Sąjungos pašto paslaugų teikėjai yra įdiegę tokį automatizuotą pakartotinio naudojimo procesą;
                  
               
                     (7)
                  
                  
                     dėl to, kad iš tam tikrų trečiosiose šalyse įsisteigusių pašto paslaugų teikėjų negaunama elektroninių išankstinių duomenų (šie duomenys – tai išankstinėje įvežimo deklaracijoje ar prieš pakrovimą teikiamoje deklaracijoje pateikiama informacija, kuri paprastai nurodoma muitinei skirtoje formoje), Sąjungoje įsisteigę pašto paslaugų teikėjai pašto siuntų fizinio atvežimo metu duomenis į ICS2 turi įvesti rankiniu būdu, jei jie nėra įdiegę automatizuoto pakartotinio duomenų, kurie renkami muitinės deklaracijai parengti, naudojimo ir perdavimo ICS2 pagal Reglamento (ES) Nr. 952/2013 139 straipsnio 5 dalį proceso. Jei toks rankinio duomenų įvedimo procesas taikytinas daugeliui pašto siuntų, gali kilti didelių tarptautinio pašto pristatymo grandinės veikimo sutrikimų;
                  
               
                     (8)
                  
                  
                     nepaisant to, kad nuo 2021 m. spalio 1 d. privaloma visų pašto siuntų įvežimo bendrųjų deklaracijų duomenis teikti elektroninėmis priemonėmis, iš Belgijos, Bulgarijos, Kipro, Lietuvos, Nyderlandų ir Suomijos muitinių pateiktos informacijos matyti, kad paštų siuntų, apie kurias neturima elektroninių išankstinių duomenų, būtinų įvežimo bendrosioms deklaracijoms tose valstybėse narėse pateikti per ICS2, dalis viršijo 15 % bendro pašto siuntų, gautų per mėnesį iki šio sprendimo taikymo pradžios dienos, skaičiaus. Tai lemia į pirmiau minėtas valstybes nares paštu atvežamų prekių srautų trikdžius ir vėlavimą, nepaisant tų valstybių narių dedamų pastangų vykdyti teisines prievoles dėl su ICS2 susijusių duomenų elektroninių mainų;
                  
               
                     (9)
                  
                  
                     prašymai duoti leidimą taikyti nukrypti leidžiančią nuostatą pagal Reglamentą (ES) Nr. 952/2013 (Bulgarija, Kipras ir Lietuva savo prašymus pateikė 2021 m. gruodžio 21 d., Nyderlandai prašymą pateikė 2021 m. gruodžio 23 d., Belgija – 2022 m. sausio 5 d., o Suomija – 2022 m. sausio 14 d.) grindžiami išimtinėmis aplinkybėmis, kurias lėmė nepakankamas ne Sąjungos pašto paslaugų teikėjų sistemų techninis parengimas. Tokiomis nukrypti leidžiančiomis nuostatomis toms valstybėms narėms turėtų būti laikinai leidžiama informacijos apie pašto siuntomis atsiunčiamas prekes mainams vykdyti ir tai informacijai saugoti naudoti neelektronines duomenų apdorojimo priemones, jeigu ne Sąjungos pašto paslaugų teikėjai neperduoda elektroninių išankstinių duomenų apie tokias prekes Sąjungos pašto paslaugų teikėjams ir jeigu Sąjungos pašto paslaugų teikėjai negali pakartotinai panaudoti muitinės deklaracijų duomenų įvežimo bendrosioms deklaracijoms per ICS2 pateikti;
                  
               
                     (10)
                  
                  
                     įgyvendindamos šį sprendimą, Belgijos, Bulgarijos, Kipro, Lietuvos, Nyderlandų ir Suomijos muitinės per vieną mėnesį po pranešimo apie šį sprendimą turės pranešti Komisijai apie savo atitinkamų pašto paslaugų teikėjų pažangą, padarytą siekiant įvežimo bendrųjų deklaracijų duomenis apie pašto siuntas teikti per ICS2;
                  
               
                     (11)
                  
                  
                     prievolė teikti įvežimo bendrųjų deklaracijų duomenis apie visas pašto siuntas elektroninėmis priemonėmis įsigaliojo nuo 2021 m. spalio 1 d., todėl šis sprendimas turėtų būti taikomas atgaline data nuo tos dienos iki 2022 m. birželio 30 d.,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypdamos nuo Reglamento (ES) Nr. 952/2013 6 straipsnio 1 dalies, Belgijos, Bulgarijos, Kipro, Lietuvos, Nyderlandų ir Suomijos muitinės gali leisti savo pašto paslaugų teikėjams pašto siuntomis siunčiamų prekių įvežimo bendrąsias deklaracijas teikti informacijos mainams vykdyti ir tai informacijai saugoti naudojant neelektronines duomenų apdorojimo priemones, jeigu tenkinamos visos toliau išvardytos sąlygos:
            
                        a)
                     
                     
                        ne Sąjungos muitų teritorijoje įsisteigęs pašto paslaugų teikėjas, teikiantis tarptautines paslaugas pagal Pasaulinės pašto sąjungos konvenciją, neperdavė jokių elektroninių išankstinių duomenų apie tas prekes;
                     
                  
                        b)
                     
                     
                        atitinkamų pašto siuntų dalis viršijo 15 % bendro pašto siuntų, gautų per mėnesį iki šio sprendimo taikymo pradžios dienos, skaičiaus;
                     
                  
                        c)
                     
                     
                        kai atitinkama valstybė narė leidžia naudoti neelektronines duomenų apdorojimo priemones, kaip nurodyta pirmiau, nacionalinis pašto paslaugų teikėjas dar neturi techninių pajėgumų pakartotinai panaudoti ir Importo kontrolės sistemai (ICS2) perduoti duomenų, surinktų išleidimo į laisvą apyvartą muitinės deklaracijai parengti.
                     
                  
         
            2 straipsnis
            Per vieną mėnesį nuo pranešimo apie šį sprendimą dienos Belgijos, Bulgarijos, Kipro, Lietuvos, Nyderlandų ir Suomijos muitinės praneša Komisijai apie pažangą, kurią nuo šio sprendimo taikymo pradžios dienos padarė jų nacionaliniai pašto paslaugų teikėjai, siekdami muitinėms teikti pašto siuntomis atsiunčiamų prekių įvežimo bendrųjų deklaracijų duomenis naudodamiesi ICS2.
         
         
            3 straipsnis
            Šis sprendimas skirtas Belgijos Karalystei, Bulgarijos Respublikai, Kipro Respublikai, Lietuvos Respublikai, Nyderlandų Karalystei ir Suomijos Respublikai.
            Jis taikomas nuo 2021 m. spalio 1 d. iki 2022 m. birželio 30 d.
         
         
            Priimta Briuselyje 2022 m. gegužės 5 d.
            
               
                  Komisijos vardu
               
               Paolo GENTILONI
               
                  Komisijos narys
               
            
         
         
            (1)  OL L 269, 2013 10 10, p. 1.
         
            (2)  2019 m. gruodžio 13 d. Komisijos įgyvendinimo sprendimas (ES) 2019/2151, kuriuo nustatoma darbo programa, susijusi su Sąjungos muitinės kodekse numatytų elektroninių sistemų kūrimu ir diegimu (OL L 325, 2019 12 16, p. 168).
         
            (3)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).